《酬卢秘书》
唐代·元稹

偶有冲天气，都无处世才。未容荣路稳，先踏祸机开。

分久沉荆掾，惭经厕柏台。理推愁易惑，乡思病难裁。

夜伴吴牛喘，春惊朔雁回。北人肠断送，西日眼穿颓。

唯望魂归去，那知诏下来。涸鱼千丈水，僵燕一声雷。

幽匣提清镜，衰颜拂故埃。梦云期紫阁，厌雨别黄梅。

亲戚迎时到，班行见处陪。文工犹畏忌，朝士绝嫌猜。

新识蓬山杰，深交翰苑材。连投珠作贯，独和玉成堆。

剧敌徒相轧，羸师亦自媒。磨砻刮骨刃，翻掷委心灰。

恐被神明哭，忧为造化灾。私调破叶箭，定饮搴旗杯。

金宝潜砂砾，芝兰似草莱。凭君毫发鉴，莫遣翳莓苔。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。